REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/468-15

16. novembar 2015. godine

B e o g r a d

ZAPISNIK

46. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 16. NOVEMBRA 2015. GODINE

 Sednica je počela u 11.00 časova.

 Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Konstantin Arsenović, Branka Bošnjak, Dragan Jovanović, Jovan Marković, Zoran Milekić, Saša Mirković, Mujo Muković, Vladimir Orlić, Suzana Spasojević i Vučeta Tošković.

 Sednici su prisustvovali zamenici članova Odbora: Dalibor Radičević (zamenik Zorana Bojanića), Olivera Pešić (zamenik Jovice Jevtića), Velimir Stanojević (zamenik Dragana Jovanovića), Dragan Aleksić ( zamenik Katarine Rakić) i Goran Kovačević ( zamenik Vučete Tošković).

 Sednici nije prisustvovao član Odbora Slobodan Homen, niti njegov zamenik.

 Sednici su prisustvovali i narodni poslanici Srđan Dragojević i Veroljub Matić.

 Sednici su prisustvovali iz Ministarstva građevinarstva, saobraćaja i infrastrukture: Aleksandra Damnjanović, državni sekretar, Jovanka Atanacković, pomoćnik ministra, Nikola Milivojević, savetnik u kabinetu potpredsednika Vlade, Darinka Đuran, rukovodilac objedinjene procedure, Đorđe Milić, v.d. pomoćnika ministra, Svetlana Ristić, šef Odseka, Saša Stojanović, pomoćnik ministra za drumski saobraćaj, Olivera Stević Ledenčan, šef Odseka, Leposava Sojić, pomoćnik ministra za vodni saobraćaj, Veljko Kovačević, šef Odseka, i Svetlana Adžemović, viši savetnik, a iz Republičkog geodetskog zavoda Borko Drašković, direktor, i Gordana Zorić, načelnik.

 Odbor je, jednoglasno, u skladu sa predlogom predsednika Odbora usvojio sledeći:

**D n e v n i r e d**

1. Razmatranje Predloga zakona o ozakonjenju objekata, koji je podnela Vlada (broj 351-2964/15 od 13. novembra 2015. godine);
2. Razmatranje Predloga zakona o izmenama i dopunama Zakona o državnom premeru i katastru, koji je podnela Vlada (broj 952-2635/15 od 16. oktobra 2015. godine);
3. Razmatranje Predloga zakona o prijavljivanju i evidentiranju zakupaca na neodređeno vreme u stanovima u svojini građana, zadužbina i fondacija, koji je podnela Vlada (broj 360-2812/15 od 30. oktobra 2015. godine);
4. Razmatranje Predloga zakona o trgovačkom brodarstvu, koji je podnela Vlada (broj 011-2650/15 od 16. oktobra 2015. godine);
5. Razmatranje Predloga zakona o radnom vremenu posade vozila u drumskom prevozu i tahografima, koji je podnela Vlada (broj 344-2965/15 od 13. novembra 2015. godine);
6. Razmatranje Predloga zakona o potvrđivanju Sporazuma između Vlade Republike Srbije i Saveta ministara Bosne i Hercegovine o izgradnji međudržavnog mosta preko reke Drine sa pratećim objektima na lokaciji Ljubovija-Bratunac, koji je podnela Vlada (broj 011-2729/15 od 26. oktobra 2015. godine);

7. Razmatranje Predloga zakona o potvrđivanju Protokola o izmenama i dopunama Sporazuma o vazdušnom saobraćaju između Savezne Vlade Savezne Republike Jugoslavije i Švajcarskog Federalnog Saveta, koji je podnela Vlada (broj 343-2536/15 od 9. oktobra 2015. godine).

Prva tačka dnevnog reda: **Razmatranje Predloga zakona o ozakonjenju objekata, koji je podnela Vlada**

Na početku uvodnog izlaganja Aleksandra Damnjanović, državni sekretar, je istakla da se ovaj zakon donosi sa ciljem da se konačno reši problem svih nezakonito izgrađenih objekata na teritoriji Republike Srbije. Prema zvaničnim podacima Republičkog geodetskog zavoda ukupan broj objekata za koje nema dokaza o pravu svojine iznosi oko 1 500 000, pa je shodno tome intencija predlagača da se što veći broj objekata ozakoni i vrati u legalne tokove. Za državu ovo pitanje ima karakter javnog interesa što je i propisano u članu 2. Predloga zakona. Predložena rešenja u ovom zakonu otklanjaju uočene nedostatke koji su do sada ometali legalizaciju većeg broja objekata po važećem Zakonu o legalizaciji objekata, konačnim rešavanjem imovinsko-pravnih odnosa. Za razliku od važećeg Zakona o legalizaciji objekata ovim predlogom zakona se ukida naknadno izdavanje građevinske i upotrebne dozvole tako što nadležni organ donosi jedno rešenje o ozakonjenju koje sadrži izveštaj o zatečenom stanju objekta sa elaboratom geodetskih radova. Novo rešenje je i ukidanje naknade za uređivanje građevinskog zemljišta. Ovaj zakon prepoznaje samo taksu za ozakonjenje koja je propisana, praveći razliku između porodičnih stambenih objekata i stanova u stambenim zgradama. Visina takse je određena u zavisnosti od površine i namene izgrađenog objekta, pa je taksa za objekte namenjene tržištu znatno veća nego što je to slučaj za porodično stanovanje i stanove u stambenim zgradama. Kaznene odredbe su takođe deo zakona, one su novčane a uvedene su i kazne za privredni prestup i prekršaje. Ovim zakonom prestaju da važe dva zakona i nekoliko podzakonskih akata - prestaje da važi Zakon o legalizaciji objekata iz 2013. godine i Zakon o posebnim uslovima za upis prava svojine na objektima izgrađenim bez građevinske dozvole, kao i svi podzakonski akti doneti na osnovu ova dva zakona. Zakon je precizirao način postupanja prema kategoriji lica koja već imaju podnet zahtev za legalizaciju a njih je oko 771 000, a predvideo je i način popisa i evidentiranja svih ostalih nezakonito izgrađenih objekata kojih prema prvim procenama ima oko 800 000. Takođe, predvideo je i način i postupanje za lica koja su postupak počela prema Zakonu o posebnim uslovima za upis prava svojine na objektima izgrađenim bez građevinske dozvole, ali ga nisu okončali, tj. da u roku od 6 meseci od stupanja na snagu Zakona uđu u proces ozakonjenja takvih objekata. Ovaj zakon će nametnuti prilične obaveze jedinicama lokalne samouprave pa je ostavljena mogućnost formiranja pomoćnog radnog tela tj. komisije koju mogu činiti zaposleni iz opštine i javnih preduzeća čiji je osnivač opština ili grad, dok će građevinski inspektor donositi rešenja o rušenju. Na kraju uvodnog izlaganja istaknuto je da nema mogućnosti da neko odluči da li hoće ili neće da ozakoni objekat, država to sprovodi po službenoj dužnosti i u javnom interesu.

Na početku rasprave predsednik Odbora obavestio je prisutne da je u međuvremenu stiglo Mišljenje Agencije za borbu protiv korupcije na tekst Predloga zakona. Predstavnik Ministarstva Aleksandra Damnjanović je ukazala da Agencija za borbu protiv korupcije nije organ koji obavezno dostavlja svoje mišnjenje na zakonski tekst u bilo kojoj fazi postupka. Ministarstvo je u više navrata, dok je tekst bio u pripremi, dostavljalo Agenciji za borbu protiv korupcije predlog ovog zakona, kao i da je tekst bio dostupan i na sajtu Ministarstva. Primedbe Agencije su više načelne prirode i mogu se odnositi na bilo koji zakonski predlog, naglašeno je na kraju obrazloženja.

U nastavku sednice narodni poslanici su učestvovali u diskusiji i postavljali pitanja predstavnicima Ministarstva. S obzirom da 43 opštine u Srbiji nemaju građevinske inspektore postavljeno je pitanje kako će se sprovoditi odredbe ovog zakona. Zatim, zatraženo je objašnjenje kako će se tretirati slučaj kada je vlasnik objekta u zatvoru, a neko od stanara podnese zahtev za legalizaciju. Postavljeno je i pitanje vezano za visinu takse za ozakonjenje i da li će se geodetski snimak naknadno naplaćivati. Takođe, zatraženo je tumačenje da li će prilikom ozakonjenja biti dovoljno samo podnošenje prijave ili će građani imati još neke obaveze. Narodni poslanici su od predstavnika Ministarstva zatražili i objašnjenje da li zakon pravi razliku između stvarno ugroženih ljudi, koji su silom prilika morali da nađu neko rešenje i velikih investitora, koji su svesno gradili bez dozvola. Zatraženo je objašnjenje i u vezi termina „ozakonjenje“ kao i pojašnjenje člana 5. stav 4, koji tretira saglasnost, koja je potrebna za objekte u zonama zaštite. Istaknuta je i primedba da nije dobro opšte rešenje, koje dozvoljava nadziđivanje dve etaže u svim zonama. U vezi s tim dat je predlog da se objektima niže spratnosti dozvoli nadziđivanje dve etaže, a na višespratnicama samo jedne. Iznet je i predlog da se u zakon unese odredba koja bi građanima nalagala uređenje fasade uz ozakonjenje objekata.

Odgovarajući na pitanja narodnih poslanika, državni sekretar Aleksandra Damnjanović, je istakla da je 12 meseci rok za popis nezakonitih objekata i da građevinski inspektori neće morati da izlaze na teren, njihova obaveza je da donesu rešenja o rušenju. Ovakav postupak biće omogućen, jer će svaka jedinica lokalne samouprave dobiti podatke o svim objektima bez dokaza o pravu svojine, što će uveliko olakšati posao inspektorima ili članovima komisije koji će izlaziti na teren. Što se tiče vlasnika stambenih objekata koji su u zatvoru zakon kaže da su to lica koja su dostupna, a jasno je precizirano i kako se nadležni organ ponaša kada vlasnik ili investitor nije poznat. Posebno je uređena situacija kada u jednoj zgradi postoji samo nekoliko stanova koji nisu ozakonjeni, pa je nemoguće sprovoditi rušenje celog objekta. Što se visine taksi tiče predlagač se trudio da ih prilagodi trenutnoj platežnoj moći većine naših građana. Kada je reč o geodetskom snimku istaknuto je da kada je objekat nanet na katastarsku podlogu onda se ne radi elaborat geodetskih radova, pa u skladu sa tim neće postojati ni dodatni troškovi. Na pitanje narodnih poslanika o samom postupku ozakonjenja istaknuto je da građani ne treba ništa dodatno da prijavljuju osim u slučaju kada su već upisali pravo svojine u skladu sa odredbama Zakona o posebnim uslovima za upis prava. U tom slučaju postoji rok od 6 meseci za podnošenje zahteva, svi ostali postupci se pokreću po službenoj dužnosti. U zakonu samo postoji obaveza prijavljivanja za vlasnike podzemnih instalacija, koji nisu vidljivi na satelitskom snimku. Komentarišući dilemu narodnog poslanika da ovaj zakon ne pravi razliku između ugroženih kategorija i investitora, državni sekretar je istakla da ovaj zakon nije idealan ali je apsolutno neophodan i u javnom je interesu, jer je Srbija ugušena sa 1,5 miliona nezakonito izgrađenih objekata. Princip pravičnosti i način na koji će se tretirati najugroženiji slučajevi postoji u članu 34. gde se eksplicitno kaže da predviđenu taksu za ozakonjenje od 5000 dinara za porodične objekte i stanove do 100 kvadrata neće plaćati lica koja su primaoci socijalne pomoći, invalidi ili samohrani roditelji. Napravljena je i razlika između onih koji su gradili za svoje potrebe i onih koji su gradili za tržište odnosno za komercijalne svrhe. Određivanju visine taksi predhodila je ekonomska analiza, koju je radio ekonomski tim. Objašnjavajući termin „ozakonjenje“ naglašeno je da se ovim terminom suštinski pravi raskid sa pojmom „legalizacija“ s obzirom da je u postupku legalizacije sama legalizacija objekata podrazumevala naknadno izdavanje građevinske i upotrebne dozvole za bespravni objekat, dok u ovom zakonu postoji samo jedan akt, a to je rešenje o ozakonjenju. Na predlog narodnih poslanika da se zabrani nadziđivanje dve etaže na višespratnicama istaknuto je da će taj deo procene i odgovornosti snositi lokalna samouprava. Kada je reč o predlogu da se kroz zakon građani obavežu da urede fasade, predstavnik Ministarstva je naglasila da je to odličan predlog o kome je predlagač razmišljao, ali je u domenu energetske sanacije objekata, koja nije predmet ovog zakona. U ovom trenutku najvažnije je suštinsko rešenje problema, a naredni korak je da se kroz subvencije i Fond za energetsku efikasnost uredi i sve ostalo, naglasila je na kraju Aleksandra Damnjanović, predstavnik Ministarstva.

U diskusiji su učestvovali narodni poslanici: Milutin Mrkonjić, Dragan Jovanović, Vučeta Tošković, Goran Ćirić, Jovan Marković, Branka Bošnjak, Srđan Dragojević i Milan Kovačević.

Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o ozakonjenju objekata, u načelu.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Druga tačka dnevnog reda - **Razmatranje Predloga zakona o izmenama i dopunama Zakona o državnom premeru i katastru, koji je podnela Vlada**

 U uvodnom izlaganju direktor Republičkog geodetskog zavoda, Borko Drašković, je istakao da je ove godine potpisan ugovor o kreditu Svetske banke u iznosu od 44 miliona dolara, koji treba da tehnički i tehnološki unapredi Republički geodetski zavod. U vezi sa tim ove izmene i dopune Zakona su u skladu sa reformama Zavoda, koje podrazumevaju novije, modernije i sofisticiranije softvere i metode rada koje imaju za cilj da ubrzaju tražene procese i zahteve. Predlogom zakona se pojedine odredbe usklađuju sa već donetim zakonima, skraćuju se određeni rokova koji bi ubrzali postupak upisa nepokretnosti i prava nad njima, stvaraju se uslovi za elektronsko-kancelarijsko poslovanje i pravni osnov za obradu podataka o ličnostima saglasno sa Zakonom o zaštiti podataka o ličnosti. Na kraju izlaganja naglašeno je da se uvodi jedoobrazan i efikasniji stručni nadzor nad geodetskim radovima.

 U diskusiji koja je usledila državni sekretar, Aleksandra Damnjanović, je istakla da će svi amandmani za koje se proceni da unapređuju predloženi zakon biti razmotreni i prihvaćeni.

 Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o izmenama i dopunama Zakona o državnom premeru i katastru, u načelu.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Treća tačka dnevnog reda - **Razmatranje Predloga zakona o prijavljivanju i evidentiranju zakupaca na neodređeno vreme u stanovima u svojini građana, zadužbina i fondacija, koji je podnela Vlada**

 Đorđe Milić, v.d. pomoćnika ministra, u uvodnom izlaganju je istakao specifičnost ovog zakona u našem pravnom poretku, kao i da predlagač očekuje da će se na osnovu njega pokrenuti rešavanje instituta zaštićenih podstanara. Naglašena je konciznost zakona, a pratećim obrascem biće propisan postupak evidentiranja. Sprovedena je javna rasprava, prihvaćene su određene primedbe i sugestije, a posebno se vodilo računa o primedbama Poverenika o zaštiti informacija od javnog značaja i informacija o ličnostima, kako bi se došlo do tačne evidencije zakupaca. Naglašeno je da će ovim zakonom i njegovom primenom biti procenjeni efekti kako bi se rešilo stambeno pitanje određenih lica, a kao primer navedeno je iskustvo iz regiona (Crna Gora, Hrvatska, Slovenija itd).

Odbor je u skladu sa članom 155. stav 2, Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o prijavljivanju i evidentiranju zakupaca na neodređeno vreme u stanovima u svojini građana, zadužbina i fondacija, koji je podnela Vlada, u načelu.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Četvrta tačka dnevnog reda - **Razmatranje Predloga zakona o trgovačkom brodarstvu, koji je podnela Vlada**

U uvodnom izlaganju pomoćnik ministra za vodni saobraćaj Leposava Sojić, je istakla da se ovim zakonom reguliše ova oblast prvi put posle 1977. godine. Predlog zakona reguliše zaštitu konkurencije, uslove za dobijanje licenci za obavljanje delatnosti vozara u unutrašnjoj plovidbi i plovidbeno-agencijske delatnosti, uvođenje susvojine na brodu i sadrži nova rešenja u odnosu na brodsku hipoteku. Prilikom izrade zakona i u toku same stručne rasprave, konsultovane su sve zainteresovane strane, od udruženja bankara do udruženja osiguravajućih društava, agentura, brodara, vozara, kako bi se zadovoljilo srpsko tržište i otvorila mogućnost za razvoj Republike Srbije u ovoj oblasti. Istaknuta je neophodnost posedovanja licenci za ona lica koja se bave spoljnom trgovinom u ovoj oblasti. Uvodi se obavezno polaganje stručnog ispita, što će se evidentirati u jedinsvetnom registru, koji će biti dostupan svima. Rešiće se pitanje obavljanja agencijskih usluga. Novina je uvođenje koncepta susvojine na brodu, podelom na karate, odnosno 12 delova i mogućnost kupoprodaje delova broda. Na kraju izlaganja, pomoćnik ministra je istakla da će donošenjem ovog zakona nastati pozitivni efekti na stvaranje novih privrednih subjekata na tržištu i tržišnu konkurenciju.

Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o trgovačkom brodarstvu, koji je podnela Vlada, u načelu.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Peta tačka dnevnog reda - **Razmatranje Predloga zakona o radnom vremenu posade vozila u drumskom prevozu i tahografima, koji je podnela Vlada**

Na početku uvodnog izlaganja, šef Odseka Olivera Stević Ledenčan, istakla je da se radi o novom zakonu koji će potpuno urediti oblast koja je do sada bila uređena Zakonom o bezbednosti saobraćaja, Uredbama o vremenima odmora i upravljanja vozilima vozača motornih vozila koja obavljaju međunarodni prevoz kao i primena sistema digitalnih tahografa, zatim podzakonskim aktima na osnovu ovih propisa, Zakonom o radu, i ratifikovanim evropskim Sporazumom o radu posade na vozilima koji obavljaju međunarodne drumske prevoze. Osnovni cilj koji se postiže ovim zakonom jeste uspostavljanje jednakih pravila za posade vozila koja se bave prevozom unutar Republike Srbije i posade vozila koja učestvuju u međunarodnom prevozu i njihovo usaglašavanje sa zakonodavstvom Evropske Unije, a sve to u cilju unapređenja bezbednosti saobraćaja. Odredbama ovog zakona štite se prava članova posade vozila u smislu ograničavanja vremena upravljanja, pauza i dnevnog i nedeljnog obaveznog odmora čime se poboljšava bezbednost i zdravlje na radu ovih posada. Novina ovog zakona jeste što će se pre svega urediti radno vreme posade vozila imajući u vidu da je delatnost profesionalnog vozača, koji upravljaju vozilima preko 3,5 tone tj. autobusima, sama po sebi specifična u odnosu na druga zaposlena lica što je u Evropskoj Uniji regulisana posebnim propisom. U skladu sa tim važeći Zakon o radu je predvideo da će se tim posebnim propisom urediti radno vreme zaposlenih kod poslodavca u oblasti saobraćaja. Odredbama ovog zakona omogućava se konkurentnost naših prevoznika na međunarodnom tržištu trasportnih usluga kada je u pitanju radno vreme posade vozila bez ugrožavanja bezbednosti saobraćaja. Takođe, je istaknuta i novina koja se tiče usaglašavanja sa direktivom EU o sprovođenju socijalnog zakonodavstva tahografa i uvodi se sistem srazmernih prekršajnih sankcija prema težini prekršaja. Zatim, kao posledica harmonizacije propisa sa propisima EU iz ove oblasti odredbama ovog zakona propisano je da nadzor nad radom posade vozila i prevoznika obuhvata najmanje 3 % od ukupnog broja radih dana vozača od čega se najmanje 30% kontroliše na putu, a najmanje 50% u prostorijama prevoznika, čime se pooštrava kontrola vozača i proširuju ovlašćenja inspektora za drumski prevoz. Naglašeno je da je ovim zakonom uspostavljen sistem naknadne ugradnje graničnika brzine, a uvodi se i periodična obuka tehničara koji su zaposleni u radionicama, u smislu efikasnijeg i pouzdanijeg obavljanja poslova rada radionica za tahografe. Na kraju istaknut je značaj usaglašavanja sa zakonodavstvom EU, tačnije sa devet propisa, čime je ostvaren visok stepen usklađenosti, a u narednom periodu očekuje se izrada devet podzakonskih akata kako bi se nakon njihovog usvajanja postigla potpuna uklađenost sa direktivom EU iz 2014. godine, koja govori o tahografima i koje će za članice Unije biti obavezujuće tek 2030. godine.

 Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o radnom vremenu posade vozila u drumskom prevozu i tahografima, u načelu.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Šesta tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Saveta ministara Bosne i Hercegovine o izgradnji međudržavnog mosta preko reke Drine sa pratećim objektima na lokaciji Ljubovija-Bratunac, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio, jednoglasno, da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Saveta ministara Bosne i Hercegovine o izgradnji međudržavnog mosta preko reke Drine sa pratećim objektima na lokaciji Ljubovija-Bratunac, koji je podnela Vlada.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Sedma tačka dnevog reda **- Razmatranje Predloga zakona o potvrđivanju Protokola o izmenama i dopunama Sporazuma o vazdušnom saobraćaju između Savezne Vlade Savezne Republike Jugoslavije i Švajcarskog Federalnog Saveta, koji je podnela Vlada**

 Svetlana Adžemović, predstavnik Ministarstva, je u uvodnom izlaganju istakla inicijativu za izmenu navedenog Sporazuma potpisanog 2002. godine, a koji je podneo nacionalni avioprevoznik Air Serbia i Etihad Airways pre svega zbog share aranžmana, aranžmana podele koda na liniji redovnog vazdušnog saobraćaja Beograd- Cirih- Beograd. Istaknuta je zaiteresovanost Air Serbia e za obavljanje komercijalnih i tržišnih letova i za zakup vazduhoplova. Naglašeno je da bi izmena Sporazuma omogućila obema ugovornima stranama da iznajme neograničeni broj vazduhoplova, sa i bez posade, za komercijalne aranžmane, sa ciljem liberalizacije tržišta vazdušnog saobraćaja.

Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o potvrđivanju Protokola o izmenama i dopunama Sporazuma o vazdušnom saobraćaju između Savezne Vlade Savezne Republike Jugoslavije i Švajcarskog Federalnog Saveta, koji je podnela Vlada.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

**\***

**\* \***

Na sednici je vođen tonski zapis.

Sednica je zaključena u 12.40 sati.

SEKRETAR ODBORA PREDSEDNIK ODBORA

 Biljana Ilić Milutin Mrkonjić